b'\n_START_ARTICLE_\nLiikkeen luovutus\n_START_PARAGRAPH_\nLiikkeen luovutus on ty\xc3\xb6sopimuksiin ja yrityskauppoihin liittyv\xc3\xa4 k\xc3\xa4site, jolla tarkoitetaan tilannetta, jossa tietty pysyv\xc3\xa4ksi organisoitu taloudellinen kokonaisuus, kuten yritys, vaihtaa omistajaa ja liikkeen toiminta jatkuu. Liikkeen luovutus tarkoittaa sit\xc3\xa4, ett\xc3\xa4 yritys tai sen toiminnallinen osa luovutetaan toiselle yritykselle. Julkisella sektorilla liikkeen luovutus voi esimerkiksi tarkoittaa sit\xc3\xa4, ett\xc3\xa4 virasto tai sen osa yhti\xc3\xb6itet\xc3\xa4\xc3\xa4n tai toiminta ulkoistetaan._NEWLINE_\xc2\xbbLiikkeen luovutuksella tarkoitetaan yrityksen, liikkeen, yhteis\xc3\xb6n tai s\xc3\xa4\xc3\xa4ti\xc3\xb6n tai n\xc3\xa4iden toiminnallisen osan luovuttamista toiselle ty\xc3\xb6nantajalle, jos luovutettava, p\xc3\xa4\xc3\xa4- tai sivutoimisena harjoitettu liike tai sen osa pysyy luovutuksen j\xc3\xa4lkeen samana tai samankaltaisena.\xc2\xbb_NEWLINE_(ty\xc3\xb6sopimuslaki 1 luku 10 \xc2\xa7)_NEWLINE_Liikkeen luovutuksessa ty\xc3\xb6ntekij\xc3\xb6iden siirtymist\xc3\xa4 koskevan p\xc3\xa4\xc3\xa4s\xc3\xa4\xc3\xa4nn\xc3\xb6n mukaan ty\xc3\xb6ntekij\xc3\xa4t siirtyv\xc3\xa4t vanhoina ty\xc3\xb6ntekij\xc3\xb6in\xc3\xa4 uuden ty\xc3\xb6nantajan palvelukseen niin, ett\xc3\xa4 heid\xc3\xa4n ty\xc3\xb6suhteeseen liittyv\xc3\xa4t etuutensa eiv\xc3\xa4t heikkene. Osakekauppaa ei pidet\xc3\xa4 liikkeen luovutuksena siin\xc3\xa4k\xc3\xa4\xc3\xa4n tapauksessa, ett\xc3\xa4 kaupan kohteena on yhti\xc3\xb6n koko osakekanta, koska ty\xc3\xb6ntekij\xc3\xb6iden ty\xc3\xb6nantaja ei vaihdu osakekaupan yhteydess\xc3\xa4, vaan ty\xc3\xb6nantajana on koko ajan sama yhti\xc3\xb6._NEWLINE_Liikkeen luovutusta s\xc3\xa4\xc3\xa4telee EY:n liikkeen luovutusdirektiivi 2001/23/EY. Liikkeen luovutusta koskevan direktiivin mukaan liikkeen luovutuksena ei pidet\xc3\xa4 hallintoviranomaisten uudelleen organisointia eik\xc3\xa4 hallinnollisten teht\xc3\xa4vien siirtoa hallintoviranomaiselta toiselle.'